पटना. उड़ी में शहीद बिहार के पीरो निवासी अशोक सिंह की पत्नी संगीता देवी ने राज्य सरकार के 5 लाख रु. लेने से मना कर दिया। बिहार सरकार की ओर से चेक लेकर मंत्री जय कुमार सिंह गए थे। संगीता ने मंत्री से कहा- ‘अगर हम चेक लेते हैं तो यह बिहार की तौहीन होगी। सरकार हमें भीख नहीं दे रही। मेरे पसीने की कमाई में से ही मेरा हक दे रही है। मेरा पति शहीद हुआ है। वह शराब पीकर या नाले में गिरकर नहीं मरा। बगल का राज्य यूपी 20 लाख रु. दे रहा है। झारखंड अपने शहीदों को 10 लाख दे रहा है। हमारा बिहार इतना गंदा नहीं है।’ फिर सरकार ने दिया 11 लाख रुपए का चेक...

- संगीता के सवाल पर मंत्री ने तत्काल पटना बात की। माना जा रहा है कि उन्होंने मुख्यमंत्री नीतीश कुमार को स्थिति की जानकारी दी।

- इसके घंटेभर बाद संगीता को 11 लाख रु. का चेक सौंपा गया।

- बिहार सरकार ने एलान भी कर दिया कि सूबे के बाकी तीन शहीदों के परिजनों को भी 11-11 लाख रुपए की मदद की जाएगी। शाम चार बजे कैबिनेट ने फैसले पर मुहर लगा दी।

शहीद की पत्नी ने कहा- बिहार सरकार भिखारी है

- संगीता ने सोमवार को कहा था, ''हमको और कुछ नहीं चाहिए। मेरे पति और 17 जवानों की शहादत का बदला चाहिए। पाकिस्तान बार-बार वार करता है, उन्हें दौड़ा-दौड़ाकर मारो।’’

- बता दें कि बिहार के ही गया के रहने वाले नायक एसके विद्यार्थी भी उड़ी हमले में शहीद हुए हैं। उनकी बेटी ने कहा था, ''मोदीजी! पाकिस्तान को ईंट का जवाब पत्थर से दो।''

मुआवजे की रकम: सोशल मीडिया पर उड़ रहा नीतीश का मजाक

- नीतीश ने जैसे ही शहीदों के लिए मुआवजे का एलान किया, सोशल मीडिया पर लोगों ने कमेंट करना शुरू कर दिए।

- एक यूजर ने लिखा- 5 लाख तो शहाबुद्दीन की रिहाई पर जश्न मनाने में खर्च कर दिए आपके लालटेन वाले मित्र ने। ये भी रख लीजिए। अगली बार काम आ जाएंगे।

- एक ट्वीट में कहा गया- वोट बैंक होता तो शायद अखिलेश जी की तरह 20-25 लाख और फ्लैट दे देते। ये तो सैनिक हैं। इनका काम ही देश के लिए जान देने का है।

- एक और यूजर ने कहा- शराब पीकर मरने वाले को 4 लाख और देश की रक्षा करने वाले शहीदों को 5 लाख...?